Diari Oficial de la Generalitat Valenciana


Sumari del DOGV 6020, del 25-05-2009 (2009/5685)

RESOLUCIÓ de 19 de maig de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre la Generalitat i el Col·legi Oficial d'Enginyers de Telecomunicació Comunitat Valenciana (COITCV), per al desplegament d'actuacions conjuntes d'impuls de la societat del coneixement en l'àmbit d'Avantic.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6020

Data del DOGV
:   25-05-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/5685


Data del document
:   19-05-2009

Organisme emissor
:   Conselleria de Presidència

Tipus de document
:   Resolució

Descriptors 

:   * xarxa de transmissió de dades
    * informàtica
    * telecomunicació
    * enginyer
    * col·legi professional
    * cooperació administrativa

RESOLUCIÓ de 19 de maig de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre la Generalitat i el Col·legi Oficial d'Enginyers de Telecomunicació Comunitat Valenciana (COITCV), per al desplegament d'actuacions conjuntes d'impuls de la societat del coneixement en l'àmbit d'Avantic.  
 [2009/5685]  
La Generalitat i el Col·legi Oficial d'Enginyers de Telecomunicació Comunitat Valenciana (COITCV) han subscrit, després de la tramitació prèvia reglamentària, el 12 de maig de 2009, un conveni marc de col·laboració per al desplegament d'actuacions conjuntes d'impuls de la societat del coneixement en l'àmbit d'Avantic.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 0524/2009, i que figura com a annex d'esta resolució.  
València, 19 de maig de 2009.- El director general de Relacions amb les Corts i Secretariat del Consell. Ángel Mompó Romero.  
Conveni marc de col·laboració entre la Generalitat i el Col·legi oficial d'enginyers de telecomunicació Comunitat Valenciana (COITCV), per al desplegament d'actuacions conjuntes d'impuls de la societat del coneixement en l'àmbit d'avantic.  
València, 12 de maig de 2009  
Reunits  
D'una banda, Paula Sánchez de León Guardiola, consellera de Justícia i Administracions Públiques de la Generalitat de la Comunitat Valenciana (d'ara en d'avant, Generalitat), qui actua en nom i representació d'esta, de conformitat amb els articles 28, lletres c), g) i ll), de la Llei 5/1983, de 30 de desembre, del Consell, i 2n.2 del Decret 20/1993, de 8 de febrer, del Govern Valencià, pel qual es regula el Registre de convenis i s'establix el règim jurídic i pressupostari dels convenis que subscriga la Generalitat Valenciana, i facultat expressament per a la firma del present Conveni per acord del Consell, de data 20 de juny de 2008.  
I, de l'altra, Sergio Riolobos Anglés, en nom i representació del Col·legi Oficial d'Enginyers de Telecomunicació Comunitat Valenciana (d'ara en avant, COITCV), siti a l'Av. Jacinto Benavente, 12-1r B, de València, i amb CIF número T7080434C, com a degà de l'esmentada institució col·legial, qui es troba facultat expressament per a la firma del present conveni en virtut de l'article 55 dels Estatuts Generals del Col·legi Oficial d'Enginyers de Telecomunicació, publicats en el BOE, pel Reial Decret 261/2002, de 8 de març (BOE, del 4 d'abril), de l'article 14 del Reglament Particular de Funcionament del COITCV, aprovat en Assemblea General Extraordinària de data 19 de novembre de 2007, i per acord de la Junta de Govern del Col·legi Oficial d'Enginyers de Telecomunicació de data 6 de maig de 2008.  
La Generalitat i el COITCV d'ara en avant podran ser denominades, individualment, "la part", i conjuntament, les parts.  
Ambdues parts, en les representacions amb què actuen, afirmen i reconeixen recíprocament la seua capacitat, legitimació, suficiència i vigència de les seues respectives facultats per a celebrar el present conveni marc i en virtut d'això   
Exposen  
I. Plantejament i planejament en TIC de la Generalitat per a la Comunitat Valenciana. El model de tecnologia social. El Consell de la Generalitat desplega, fonamentalment des de 1995, una política estratègica en matèria de Tecnologies de la Informació i la Comunicació (TIC), que pretén consolidar la Comunitat Valenciana, a la seua ciutadania, empreses, organitzacions i administracions, a l'avantguarda de la societat del coneixement. En l'actualitat, dita política, amb un àmbit temporal que comprén el període 2004-2010, està representada pels anomenats Planejament Estratègic en matèria de Telecomunicacions Avançades i de Societat Tecnològica i del Coneixement, Avantic 2004-2010.  
Un planejament que configura un model tecnològic propi de la Comunitat Valenciana sustentat sobre el concepte de tecnologia social, que engloba els principis bàsics de potenciació dels drets de la persona, de solidaritat, sostenibilitat, qualitat i equitat tecnològiques. En definitiva, un model que pregona el concurs indefectible però instrumental de les TIC en relació amb el valor fonamental del coneixement que afavorixen, impulsen, generen, transmeten i permeten compartir, per a enriquiment intel·lectual de les persones, les organitzacions i els pobles.  
Sobre este plantejament s'erigix Avantic 2004-2010, l'impuls i implementació del qual així com, en general, la planificació, direcció, impuls i execució de les polítiques del Consell en matèria de modernització de la Comunitat Valenciana i de la seua administració i sector públic, per a aconseguir la seua plena integració en la societat de la informació i del coneixement, competixen a la Direcció General de Modernització, sota la dependència de la Secretaria Autonòmica d'Administracions Públiques, de la Conselleria de Justícia i Administracions Públiques, d'acord amb els articles 15 i 16 del Decret 122/2007, de 27 de juliol, del Consell, pel qual s'aprova el Reglament Orgànic i Funcional de la Conselleria.  
En concret, a més, l'article 15 del Decret assenyalat, atribuïx a la Conselleria de Justícia i Administracions Públiques, a través de la Direcció General de Modernització, les relacions amb els sectors de les tecnologies de la informació i la comunicació, atribució que cal entendre inclusiva, sense necessitat de cap acció hermenèutica, de les relacions amb tots aquells agents relacionats amb la promoció de les TIC, en especial, els col·legis professionals vinculats a les diferents enginyeries TIC, concretament, entre altres, el COITCV, com es desprén de la legislació pròpia, que més avant es dirà, reguladora d'estes persones jurídiques de naturalesa corporativa.  
II. La convergència social tecnològica de la Comunitat Valenciana. Un dels eixos estratègics principals d'Avantic 2004-2010 i, singularment, d'un dels seus plans, el Pla Estratègic Valencià de Telecomunicacions Avançades, PEVTA, radica en l'anomenada política de convergència, entesa esta no sols en l'estricte concepte tecnològic, sinó en el de les organitzacions o agents que estan implicats, des de l'oferta o la demanda, en el desplegament sostingut i solidari de la nostra societat i dels nostres ciutadans, de les nostres empreses i dels nostres treballadors i professionals, a través de la immersió tecnològica i en el coneixement que implica un ús intel·ligent i eficient de les TIC.  
La convergència TIC és la que fa referència al concurs necessari i consens tecnològic de la societat, articulada a través de les seues organitzacions productives, institucionals, corporatives, universitàries i polítiques entorn dels pilars mestres que han de presidir l'actuació en pro d'una societat i una economia del coneixement en l'horitzó de 2010, en línia amb l'Agenda de Lisboa i amb la iniciativa de la Comissió Europea i2010.  
Des de l'anterior perspectiva, la Generalitat, a través del Consell, i els Col·legis Professionals, en especial, el Col·legi Oficial d'Enginyers de Telecomunicació de la Comunitat Valenciana, constituïxen uns dels primers en ser cridats a focalitzar, impulsar i possibilitar aquella convergència. A este efecte, la voluntat col·laboradora dels qui vulguen convergir és el pas necessari per a avalar el seu èxit i, per tant, el de tota la societat.  
Tal és la ràtio principal del present conveni i l'ànim i il·lusió que assistix a les entitats que el subscriuen: contribuir a la convergència des del coneixement, la col·laboració i la convicció que només entre tots podem construir per a tots la societat del coneixement de la manera més eficaç i eficient.  
III. El compromís i implicació activa del COITCV en el desplegament de la societat del coneixement. En concret, el COITCV, en la seua doble vessant de representació dels professionals als qui agrupa, defén i representa, i de defensa de l'interés general en l'actuació d'estos professionals tant en el sector privat com a públic, garantix no només la titulació i adscripció col·legial, sinó fonamentalment la qualitat associada de les prestacions que oferixen, ha desplegar una activa actuació en la dinamització de les TIC i de la societat del coneixement en l'àmbit de la Comunitat Valenciana.  
En el sentit anterior sentit, la trajectòria de col·laboració desplegada amb l'administració autonòmica, així com de cooperació i estreta relació amb les universitats, amb el sector TIC i amb l'empresa valenciana, especialment, amb la pime, així com en matèria d'I+D+i, avalen àmpliament el seu compromís permanent de coadjuvar a l'increment de l'especialització i qualificació professional, igual que de la productivitat i la competitivitat empresarial des de la vessant TIC, especialment de les comunicacions electròniques o telecomunicacions.  
IV. Reconeixement legal de les funcions d'interés general i de servici públic dels col·legis professionals. A més, la legislació, tant estatal com autonòmica, constituïda per les Lleis 2/1974, de 13 de febrer, sobre Col·legis Professionals, i 6/1997, de 4 de desembre, de Consells i Col·legis Professionals de la Comunitat Valenciana, respectivament, així com els estatuts reguladors dels dits col·legis, establixen com una de les seues funcions principals la relació amb les administracions públiques territorials de referència tant en l'àmbit estatal com autonòmic.   
Per això, l'article 6.2 de la última llei assenyalada establix que "Els col·legis professionals, en tot el que afecta els continguts de la professió, es relacionaran amb les conselleries de la Generalitat la competència de les quals tinga relació amb la professió respectiva", en el present cas, òbviament, la relació és amb la Conselleria de Justícia i Administracions Públiques.  
Igualment, l'article 5, lletra j), d'esta mateixa llei, especifica que una de les atribucions col·legials és la de "exercir totes les funcions que els siguen encomanades per les administracions valencianes i col·laborar amb estes per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins que puguen ser-los sol·licitades o que acorden formular per iniciativa pròpia".  
V. Compliment de mandats estatutaris. El present conveni, de conformitat amb tot el susdit, se subscriu per les parts a fi de contribuir, des del seu objecte i actuacions concretes, al compliment dels mandats consignats en l'article 19 de l'Estatut d'Autonomia de la Comunitat Valenciana, per a promoure les condicions per a un ple exercici del "dret d'accés dels valencians a les noves tecnologies" i afavorir l'impuls i el desplegament de "la formació, les infraestructures i la utilització" de les TIC, tot això amb la finalitat última de contribuir a la consolidació de la societat del coneixement a la Comunitat Valenciana.  
VI. Voluntat de conveniar de les parts. En conseqüència de tot l'assenyalat abans, ambdues parts formalitzen el present conveni -que no conté obligacions econòmiques per a les parts derivades o a càrrec dels seus respectius pressupostos- d'acord amb la Llei 2/1974, de 13 de febrer, sobre Col·legis Professionals, la Llei 6/1997, de 4 de desembre, de Consells i Col·legis Professionals de la Comunitat Valenciana, i la resta de la normativa aplicable, i conforme amb les següents  
Clàusules  
Primera. Objecte  
Mitjançant el present conveni s'establix el marc general de col·laboració entre les parts per a l'impuls de la societat del coneixement a la Comunitat Valenciana, i amb això, la qualitat, productivitat i competitivitat organitzacional en eixe àmbit territorial, tot això d'acord amb les condicions, requisits i obligacions que a continuació s'assenyalen.  
Segona. Contingut  
1. En el marc de la clàusula anterior, les parts es comprometen a impulsar i executar conjuntament programes, projectes, iniciatives i accions, relacionades fonamentalment encara que no exclusiva amb les àrees temàtiques principals següents:  
- Impuls, assessorament, proposta, elaboració, anàlisi, informe i, en general, suport especialitzat en matèria de desplegament normatiu relacionat amb les TIC, singularment en temes com la professionalització de la funció TIC al si de les organitzacions, de manera especial en l'administració del Consell; la defensa dels consumidors i usuaris de telecomunicacions i Internet; el foment de la societat del coneixement a la Comunitat Valenciana; la protecció de dades de caràcter personal; etc.  
- Col·laboració en el disseny, anàlisi estratègica, posada en marxa i desplegament de les Unitats de Coneixement Intensiu en TIC (UCIT), o d'altres figures o funcions semblants o relacionades amb la immersió i dinamització tecnològiques eficients de ciutadans, empreses i entitats locals.  
- Suport i assessorament, el qual podrà ser tècnic, economicofinancer o jurídic, en relació amb les comunicacions electròniques en l'àmbit de la Comunitat Valenciana, en especial, les de titularitat o competència de la Generalitat, a l'igual com respecte de l'impacte de les infraestructures, xarxes i servicis de tal naturalesa en la societat des de les diferents perspectives (salut pública, educativa, mediambiental, formativa, informativa, cultural, sociològica, política, etc.).  
- Col·laboració en projectes d'anàlisi evolutiva i avaluatiu en matèria TIC, de prospectiva i de formació, sensibilització, promoció i difusió, com ara, estudis del sector TIC a la Comunitat Valenciana; participació en iniciatives de conservació, catalogació, recuperació, difusió, exposició i investigació sobre l'evolució històrica dels béns i drets de naturalesa tecnològica TIC de la Comunitat Valenciana; participació i patrocini, si fa el cas, en esdeveniments organitzats per qualsevol de les parts o que col·laboren estes, com ara, el Dia Mundial de les Telecomunicacions i Societat de la Informació i Dia d'Internet, la Nit de les Telecomunicacions Valencianes, etc.  
- Qualssevol altres àmbits de col·laboració que coadjuven al millor compliment dels anteriors punts i, en general, del marc general establit en la clàusula primera d'este conveni, d'acord amb el que s'establisca per la Comissió de Seguiment prevista en la clàusula cinquena o en les addendes singulars que subscriguen les parts en desplegament d'este instrument jurídic, previstes en la clàusula vuitena.  
2. Per a l'efectiva prestació de la col·laboració de naturalesa jurídica prevista en esta clàusula, s'observarà el que disposa la legislació autonòmica vigent en la matèria, fonamentalment constituïda per la Llei 10/2005, de 9 de desembre, de la Generalitat, d'Assistència Jurídica a la Generalitat, així com en la resta de la normativa que resulte aplicable.  
3. Quan, per a la correcta i completa execució i desplegament de l'objecte inclòs en el present conveni o en les seues addendes, s'encarregue al COITCV la realització d'activitats o la prestació de servicis, este se subjectarà a les directrius emanades de la Direcció General de Modernització de la Conselleria de Justícia i Administracions Públiques.  
Tercera. No exclusivitat  
1. Per la mera subscripció del present conveni no s'entén concedida facultat, prerrogativa o cap preferència al COITCV respecte de les matèries o àrees objecte del conveni, contingudes en la clàusula anterior, i l'objecye haurà de ser concretat a través de les addendes corresponents que se subscriguen per les parts.  
2. La firma d'este conveni o de les seues addendes per les parts no impedirà la vàlida subscripció per la Generalitat o pel COITCV d'altres convenis o contractes o l'acord de comandes de gestió o altres instruments jurídics de col·laboració o cooperació amb qualssevol altres persones, físiques o jurídiques, públiques o privades, que tinguen el mateix o semblant objecte.  
De la mateixa manera, el present conveni o les seues addendes no impedixen a la Generalitat o al COITCV la realització de les actuacions objecte del Conveni al si de les respectives organitzacions i per mitjà dels propis recursos, materials, econòmics i humans, als efectes lícits que estimen oportuns.  
En especial, el COITCV no adquirirà dret preferent o exclusiu a l'exercici de les actuacions que es preveuen en este conveni o en les seues addendes, ni a cap tipus de rescabalament, reparació o indemnització derivada de la realització d'estes per la Generalitat de manera personal o en col·laboració amb tercers, o de la mera subscripció per ella de convenis, contractes o altres instruments jurídics de col·laboració o cooperació amb tals tercers.  
3. No obstant això, les parts podran comunicar-se recíprocament la subscripció dels convenis, contractes i la resta d'instruments jurídics de col·laboració o cooperació que tinguen com a objecte les mateixes matèries contingudes en este, als mers efectes informatius, sense perjuí de la possibilitat d'adhesió i, si fa el cas, la subscripció conjunta amb eixes terceres.  
Quarta. Propietat intel·lectual i industrial  
1. Sense perjuí de les disposicions imperatives que resulten aplicables, especialment respecte de les obres en col·laboració o col·lectives, del Reial Decret Legislatiu 1/1996, de 12 d'abril, pel qual s'aprova el Text Refós de la Llei de Propietat Intel·lectual, el qual regularitza, aclarix i harmonitza les disposicions legals vigents sobre la matèria, i de la resta de normativa aplicable, especialment en el patrimoni i la propietat intel·lectual de la Generalitat, correspondrà a esta, a través de la Direcció General de Modernització de la Conselleria de Justícia i Administracions Públiques, la propietat intel·lectual de les creacions, desplegaments i resultats, de naturalesa tecnològica, artística, científica, literària o d'anàloga significació intel·lectual derivades del compliment del present conveni i de les seues addendes, que es realitzen pel COITCV a instàncies i per a ús i destinació de la Generalitat.  
Els drets de propietat intel·lectual hauran de ser inscrits en els registres públics que corresponguen a favor de la Generalitat en ple domini.  
2. De la mateixa manera, en els termes i condicions assenyalats en el número anterior d'esta clàusula, quan del compliment del present conveni o de les seues addendes resulte necessària la creació de marques, noms comercials, noms de domini en internet o altres drets de propietat industrial, estos s'inscriuran a nom de la Generalitat en l'Oficina Espanyola de Patents i Marques i en els altres registres públics, estatals o internacionals, que siguen procedents a l'efecte de garantir i protegir els drets plens sobre aquelles creacions a favor de la Generalitat.  
3. Serà obligació del COITCV, per si o a través d'entitats especialitzades, la gestió i tramitació de les inscripcions registrals que s'assenyalen en esta clàusula, sense perjuí del pagament dels tributs o altres contraprestacions econòmiques que corresponguen a la Generalitat com a subjecte passiu de dites fets imposables o com a sol·licitant de tals actes registrals.  
4. El COITCV mantindrà degudament i puntualment informada la Direcció General de Modernització en relació amb el compliment del que establix la present clàusula.  
Cinquena. Delegats del conveni. Seguiment del conveni  
1. Sense perjuí del que s'assenyala en el número següent d'esta clàusula, són delegats responsables del conveni, en representació de les parts, el director general de Modernització de la Conselleria de Justícia i Administracions Públiques, i el degà del COITCV, respectivament, en els quals podran delegar-se funcions per part de la Comissió de Seguiment que es regula a continuació amb el contingut i caràcter que s'establisca.  
2. Per al seguiment del present conveni i de les seues addendes, inclosa la possible revisió, modificació, adequació o actualització, es preveu l'existència d'una comissió bilateral paritària integrada pels membres següents:  
a) Qui siga titular de la Direcció General, dins de la Conselleria amb competències horitzontals de la Generalitat en matèria de TIC, qui les tinga assignades en el nivell directiu, o persona en qui delegue. Ostentarà la presidència de la Comissió.  
b) Qui siga titular de l'Àrea de Telecomunicacions i Societat de la Informació de la Direcció General abans assenyalada, que exercirà la secretaria de la comissió, i una persona tècnica en matèria TIC adscrita o vinculada a la dita Àrea.  
c) El degà del COITCV, o persona en qui delegue, qui exercirà la vicepresidència de la Comissió.  
d) El vicedegà o un altre càrrec (secretari, tresorer, vocal) del COITCV i un enginyer de telecomunicació, designats pel COITCV o pel seu degà.  
3. Les funcions de la Comissió de Seguiment són:  
a) Realitzar la supervisió, seguiment i avaluació material i financera dels treballs i accions previstos en el present conveni i en les seues addendes.  
b) Interpretar el contingut del present conveni i de les seues addendes.  
c) Qualssevol altres que s'encaminen al compliment d'este conveni o de les seues addendes, d'acord amb els interessos de les parts.  
Específicament, la Comissió de Seguiment vetlarà pel compliment del present conveni en els termes establits especialment en les clàusules anteriors.  
4. El desplegament del règim d'organització i funcionament de la comissió prevista en esta clàusula serà determinat pels seus membres components, sense perjuí de l'aplicació de la normativa sobre òrgans col·legiats consignada en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Sisena. Disponibilitat del contingut d'este conveni i dels seus resultats com a demostradors, per a la seua difusió.  
El contingut d'este conveni podrà ser utilitzat per les parts per a altres iniciatives, projectes, convenis, congressos i totes aquelles iniciatives o esdeveniments que en suposen un bon ús, i sense perjuí del que establix la clàusula quarta.   
Setena. Referència a les administracions.  
En els termes que s'establisquen en les addendes al present conveni, i en la legislació que resulte aplicable, les parts estaran obligades a incloure i citar clarament a la Generalitat i al seu planejament estratègic Avantic, i al COITCV, així com, si fa el cas, a les administracions, institucions o entitats, tant públiques com privades, que financen totalment o parcialment, les actuacions objecte de les addendes. En especial, es cuidarà l'expressa menció del finançament provinent dels fons europeus, com el FEDER, o a la que resulte de l'administració general de l'Estat, singularment del Ministeri d'Indústria, Turisme i Comerç, a través del Pla Avança o d'altres fons estatals.  
Vuitena. Addendes   
1. El desplegament del present conveni i, en concret, de l'objecte i contingut de les clàusules primera i segona, es realitzarà mitjançant la subscripció per les parts de les addendes singulars corresponents, en els termes que es preveuen en els números següents d'esta clàusula.  
2. Amb independència dels requisits legals que hagen de complir-se conforme amb la normativa aplicable, especialment en matèria de convenis, el contingut de les addendes es referirà necessàriament com a mínim als aspectes següents:  
a) Expressa menció al present conveni marc, amb indicació explícita que es tracta del desplegament d'este Conveni Marc.  
b) Descripció detallada de les actuacions a realitzar per les parts, amb indicació de les obligacions respectives, resultats esperats, objectius pretesos, així com, si fa el cas, els mitjans concrets per a la seua realització i indicadors de gestió o avaluació.  
c) Cita concreta de l'àrea o àrees temàtiques a què es referisquen les actuacions contingudes en les addendes, entre les indicades en la clàusula segona del present conveni marc.  
d) Les addendes podran fer una referència o remissió genèrica al present conveni marc de col·laboració en aquells aspectes que es mantinguen inalterables, sense necessitat de reiterar literalment el seu contingut.  
e) Si no s'establix res al respecte en les addendes, s'entendran mutatis mutandis directament i íntegrament aplicables les clàusules d'exclusivitat i de propietat intel·lectual i industrial arreplegades en el present conveni, conforme al principi de bona fe en les relacions de col·laboració i cooperació, sense perjuí d'allò que s'ha assenyalat en l'últim paràgraf de la clàusula dotze.  
f) Hauran d'especificar, si fa el cas, el contingut econòmic que impliquen, amb detall exacte de l'aplicació pressupostària a càrrec de la qual hagen de finançar-se les actuacions previstes.  
g) Expressió de les obligacions de publicitat i informació derivades de la clàusula setena del present conveni i, en concret, dels deures de menció, si fa el cas, de l'origen extern del finançament, tant en termes d'entitat com de pla o fons finançadors. En concret, hauran d'incorporar-se a l'addenda els logotips, les marques, els noms o elements de propietat industrial a què estiguen obligats, d'acord amb la normativa reguladora del pla o fons finançador.  
h) Qualsevol altra indicació que resulte necessària per al millor compliment de l'addenda concreta de què es tracte.  
Novena. Integració de sistemes d'informació  
Quan per a la completa i correcta execució i desplegament del present conveni o de les seues addendes, s'encarregue al COITCV la realització d'activitats o la prestació de servicis, este desplegarà els quadres de comandament avançats que siguen necessaris a fi de permetre obtindre de manera fidel, àgil, senzilla, gràfica, multidimensional i completa la informació relativa a aquelles activitats i servicis, actualitzant-la periòdicament, per a permetre en tot moment la plena integració d'esta dins dels sistemes d'informació de la Direcció General de Modernització, en especial de la seua oficina de gestió i seguiment d'Avantic.   
La Direcció General de Modernització, a l'efecte, prestarà la col·laboració necessària.  
Deu. Confidencialitat i protecció de dades de caràcter personal  
1. Amb caràcter general, les parts respectaran i guardaran la deguda confidencialitat de la informació que generen o a la qual tinguen accés a conseqüència del compliment de les obligacions de col·laboració consignades en este conveni o en les seues addendes.  
2. Quan per a la completa i correcta execució i desplegament del present conveni o de les seues addendes, la Direcció General de Modernització encarregue al COITCV la realització d'activitats o la prestació de servicis, este atendrà especialment al compliment de la normativa aplicable en matèria de protecció de les dades de caràcter personal que puguen tractar per compte d'aquell centre directiu i proposarà, si fa el cas, la creació dels fitxers necessaris i impulsarà la seua inscripció en els registres corresponents, singularment, en el de l'Agència Espanyola de Protecció de Dades.  
En el tractament de dades de caràcter personal derivat de l'execució i desplegament d'este conveni o de les seues addendes, aquells només podran comunicar-se entre les parts en els termes de la legislació vigent, a les persones titulars o a terceres persones, siguen o no interessades, sempre que concórrega consentiment d'aquells titulars o autorització legal per a la cessió.  
Onze. Efectivitat, duració i resolució del conveni  
El present conveni serà efectiu des de la data de la seua firma i estendrà la seua vigència fins al 31 de desembre de 2011, sense perjuí que s'acorde per les parts expressament la seua pròrroga per períodes anuals amb una antelació mínima d'un mes a la data del seu venciment.  
Així mateix, les parts podran denunciar el conveni en qualsevol moment, sempre amb un preavís d'un mes, com a mínim, d'antelació a l'efectivitat de la dita denúncia.  
Finalment, el conveni s'extingirà per les altres causes legalment previstes i, en especial, per la ineficàcia sobrevinguda, l'incompliment del conveni o de qualsevol de les obligacions que conté, o per altres causes d'invalidesa.  
Les addendes podran concretar, per al supòsit de resolució o rescissió per incompliment de les obligacions consignades en la clàusula quarta del present conveni, la indemnització, penalització, reparació o rescabalament a què poguera haver-hi lloc pels perjuís irrogats a la Generalitat derivats de culpa o negligència del COITCV determinant de la impossibilitat de registre dels drets de propietat intel·lectual o industrial corresponents a nom d'aquella.   
Dotze. Dret aplicable i resolució de conflictes  
El present conveni de col·laboració és de caràcter administratiu i es considera inclòs en l'article 3.1, lletra c), del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, per la qual cosa queda fora de l'àmbit de la seua aplicació, sense perjuí de l'aplicació dels principis i criteris del dit Reial Decret Legislatiu per a resoldre els dubtes i llacunes que pogueren presentar-se, i es regirà per les seues pròpies clàusules i, supletòriament, per les normes generals del dret administratiu.  
En especial, el conveni queda subjecte a Llei 2/1974, de 13 de febrer, sobre Col·legis Professionals, especialment el seu article 5, lletra b); a la Llei 6/1997, de 4 de desembre, de Consells i Col·legis Professionals de la Comunitat Valenciana, especialment als articles 5, lletra j) i 6.2; als articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; i a la resta de la normativa que resulte aplicable.  
Finalment, el present conveni queda subjecte a la regulació continguda en el Decret 20/1993, de 8 de febrer, del Govern Valencià, pel qual es regula el Registre de Convenis i s'establix el règim juridicopressupostari dels convenis que subscriga la Generalitat Valenciana, així com en la resta de normativa aplicable en esta matèria.  
La resolució de les controvèrsies que puguen plantejar-se sobre la interpretació i execució del present conveni, hauran de resoldre's de mutu acord entre les parts, al si de la Comissió de Seguiment prevista en la clàusula cinquena del Conveni.  
I, en prova de conformitat amb el susdit, firmen els compareixents el present conveni en dos exemplars en el lloc i la data indicats ut 'supra'.  
La consellera de Justícia i Administracions Públiques: Paula Sánchez de León Guardiola  
El degà del COITCV: Sergio Riolobos Anglés